Πάστα φλώρα με μαρμελάδα φράουλα και αμύγδαλα
Εύκολη πάστα φλώρα με μαρμελάδα φράουλα και αμύγδαλα.
200 γρ. βούτυρο αγελάδας παγωμένο, από το ψυγείο, σε μικρά κομματάκια + λίγο ακόμα λιωμένο για το σερβίρισμα, 100 γρ. (3/4 κούπας) ζάχαρη άχνη, 1 μεσαίο αυγό, 200 γρ. αλεύρι για όλες τις χρήσεις, 2 γρ. αλάτι, 20 ml φρέσκο γάλα, πλήρες, 100 γρ. αμύγδαλα, αλεσμένα σε σκόνη (βρίσκουμε και έτοιμη σκόνη αμυγδάλου, συχνά ως «αλεύρι αμυγδάλου»), 1 λοβός βανίλιας (τον χαράζουμε κατά μήκος στη μέση και με ένα μαχαιράκι ξύνουμε και παίρνουμε τα σποράκια του), Περίπου 500 γρ. μαρμελάδα φράουλα, 200 γρ. φιλέ αμυγδάλου, 80 ml νερό, 40 γρ. ζάχαρη
Για την πάστα φλώρα με μαρμελάδα φράουλα και αμύγδαλα, στον κάδο του μίξερ πάγκου ρίχνουμε το βούτυρο, την άχνη, το αυγό, το αλεύρι, το αλάτι, το γάλα, τη σκόνη αμυγδάλου και τα σποράκια βανίλιας και ζυμώνουμε με το φτερό μέχρι να φτιάξουμε μια ομοιογενή ζύμη. Την πλάθουμε σε μπάλα, την τυλίγουμε με διάφανη μεμβράνη και τη φυλάσσουμε στο ψυγείο για τουλάχιστον 1 ώρα – ιδανικά όμως για 1 βράδυ.Βγάζουμε τη ζύμη από το ψυγείο, αφαιρούμε τη μεμβράνη και κόβουμε τη ζύμη στη μέση: θα χρειαστούμε τη μισή ποσότητα για την τάρτα. Την υπόλοιπη την τυλίγουμε ξανά στη μεμβράνη και τη βάζουμε στην κατάψυξη για άλλη συνταγή.Σε επίπεδη επιφάνεια βάζουμε τη ζύμη ανάμεσα σε δύο φύλλα λαδόκολλας και την ανοίγουμε με τον πλάστη σε φύλλο με πάχος 3-4 χιλιοστά.Στρώνουμε το φύλλο σε βουτυρωμένη ταρτιέρα με διάμετρο 18-20 εκ. και ύψος 4-5 εκ., φροντίζοντας η ζύμη να καλύψει και τα τοιχώματα.  Εναλλακτικά, χρησιμοποιούμε ατομικές ρηχές φορμίτσες τάρτας διαμέτρου 10 εκ. και κόβουμε τη ζύμη σε δίσκους λίγο μεγαλύτερου μεγέθους.Αφού στρώσουμε τη ζύμη μέσα στην ενιαία φόρμα ή στις ατομικές, κόβουμε τις άκρες που εξέχουν. Τρυπάμε τη ζύμη σε διάφορα σημεία με ένα πιρούνι.Καλύπτουμε τη ζύμη με λαδόκολλα και γεμίζουμε την τάρτα (ή τις ταρτίτσες) μέχρι επάνω με ρύζι ή φασόλια (το βάρος βοηθάει να μην πέσουν τα τοιχώματα της ζύμης). Ψήνουμε σε φούρνο προθερμασμένο στους 170°C για περίπου 15 λεπτά. Στο μεταξύ ετοιμάζουμε τη γέμιση.Ανακατεύουμε το φιλέ αμυγδάλου, το νερό και τη ζάχαρη σε ένα μπολ.Μόλις βγάλουμε την τάρτα (ή τις τάρτες) από τον φούρνο, αφαιρούμε τη λαδόκολλα με το ρύζι ή τα φασόλια. Γεμίζουμε την τάρτα μέχρι επάνω με τη μαρμελάδα φράουλα (στη διάρκεια του ψησίματος η στάθμη της μαρμελάδας θα πέσει ελαφρά, ενώ η ζύμη θα ανασηκωθεί λίγο και θα φουσκώσει). Σκορπίζουμε ομοιόμορφα το μείγμα φιλέ αμυγδάλου.Ξαναβάζουμε στον φούρνο, στους 170°C, και ψήνουμε για περίπου 15 λεπτά, μέχρι η ζύμη να πάρει χρυσαφένιο χρώμα. Ξεφουρνίζουμε, αλείφουμε περιφερειακά τη ζύμη με λίγο λιωμένο βούτυρο και σερβίρουμε.
Αυγά,Ζάχαρη,Φράουλα